### 4.      Beslutning om mulighed for afdragsvis betaling af udgifter til vejvedligeholdelse på private fællesveje

**Åbent**

Sagsnr.: [adresse]       J.nr.: 05.02.02           Dokumentnr.:
326-2017-164209

**Sagstype**

Beslutning.

**Resume og sagens baggrund**

Efter lov om private fællesveje, er det ejerne af de
ejendomme, der grænser op til en privat fællesvej, som skal sørge for at vejen
holdes i en god og forsvarlig stand. Udgifter til vejarbejder på private
fællesveje kan være af en betydelig størrelse for den enkelte grundejer. Kommunalbestyrelsen
kan derfor beslutte at tillade, at grundejere betaler udgifter til arbejder på
private fællesveje i byer og bymæssige områder, som kommunen sørger for at
udføre, over et tidsrum på op til 15 år.

Denne sag fremlægges som en generel beslutning, men er
affødt af en række konkrete sager.

**Indstillinger**

Direktøren indstiller, at Vej, Ejendom og Affald bemyndiges
til at tillade, at grundejere kan afdrage udgifter som overstiger 15.000 kr.
for den enkelte matrikel, til arbejder på private fællesveje, som kommunen
udfører som et samlet arbejde, over et tidsrum på op til 15 år.

**Behandling**

Teknik og Miljøudvalget, Økonomiudvalget,
Kommunalbestyrelsen.

**Sagsfremstilling**

Efter lov om private fællesveje, er det ejerne af de ejendomme,
der grænser op til en privat fællesvej, som skal sørge for at vejen holdes i en
god og forsvarlig stand. Ofte sørger ejerne af de ejendomme, der grænser op til
en privat fællesvej, selv for vedligeholdelsen af vejen. Kommunen kan, som
vejmyndighed, efter henvendelse eller af egen drift, foretage et vejsyn, hvor
kommunen tager stilling til om en konkret privat fællesvej er i god og
forsvarlig stand.

Når kommunen beslutter, at vedligeholdelsesarbejder på
private fællesveje, skal udføres af kommunen som et samlet arbejde, kan
kommunen efter lov om private fællesveje tillade, at grundejerne kan betale
deres andel af udgiften over et tidsrum på op til 15 år. Perioden for betaling
af udgiften til arbejdet på den private fællesvej i byer og bymæssige bebyggelser,
fastsættes efter loven, konkret under hensyn til beløbets størrelse.

Grundejerne har ikke ret til at kræve en sådan
afdragsordning, det er således op til Kommunalbestyrelsen at beslutte, hvorvidt
en sådan ordning skal tillades.

Beslutning om kommunens udførelse af vedligeholdelse for de
forpligtigede grundejers regning ved samlede arbejder, træffes jf.
delegationsplanen for Kalundborg Kommune, af administrationen.

Det foreslås, at administrationen bemyndiges til at tillade
grundejere at afdrage udgifter som overstiger 15.000 kr. for den enkelte
matrikel efter følgende principper:

- 15.000
kr. - 30.000 kr.: afdrages over en periode på op til 5 år

- 30.001
kr. - 50.000 kr.: afdrages over en periode på op til 10 år

- 50.000
kr. eller derover: afdrages over en periode på op til 15 år

Det skyldige beløb forrentes efter lov om private fællesveje
§ 54, med en årlig rente, der svarer til den på tidspunktet for indgåelse af
afdragsordningen af Danmarks Nationalbank fastsatte, gældende udlånsrente med
tillæg af 2 %.

**Økonomiske konsekvenser**

Udlån afsættes i budgettet som finansforskydning. Udlån
skønnes til 150.000 kr. årligt.

Det beløb der til enhver tid skyldes forrentes efter lov om
private fællesveje § 54, med en årlig rente, der svarer til den på tidspunktet
for indgåelse af afdragsordningen af Danmarks Nationalbank fastsatte, gældende
udlånsrente med tillæg af 2 %.